રોશનલાલ વિશ્વકર્માએ માત્ર 11મા ધોરણ સુધી જ અભ્યાસ કર્યો છે. પરિવારનો પરંપરાગત વ્યવસાય ખેતી હતો. એટલે તેઓ પણ આ કામમાં જોતરાયા. ખેતી કરતાં કરતાં તેમણે જોયું કે શેરડીની ખેતીમાં ખેડૂતોને વધારે ફાયદો મળે છે, પરંતુ એ વખતે શેરડી વાવવામાં ખાસ્સો ખર્ચ આવતો હતો. એટલે મોટા ખેડૂતો જ શેરડી વાવી શકતા હતા. એ વખતે રોશનલાલે નક્કી કર્યું કે તેઓ પોતાના બે-ત્રણ એકરના ખેતરમાં શેરડીની ખેતી કરશે, એટલે તેમણે નવી પદ્ધતિથી શેરડીનું વાવેતર કરવાનો નિર્ણય કર્યો. રોશનલાલનું કહેવું છે કે “મારા મનમાં વિચાર આવ્યો કે જે રીતે ખેતરમાં બટાટા લગાવીએ છીએ, એ જ રીતે શેરડીના ટુકડા લગાવીને અખતરો કરીએ.” તેમની આ તરકીબ સફળ થઈ અને તેમણે સતત 1-2 વર્ષ આવું કર્યું. તેમને બહુ સારાં પરિણામ મળ્યાં. આ રીતે તેમણે ન માત્ર ઓછી કિંમતે શેરડીની કલમ તૈયાર કરી, બલકે શેરડીનું ઉત્પાદન સામાન્ય કરતાં 20 ટકા વધારે આવ્યું. એટલું જ નહીં અત્યાર સુધી 1 એકર જમીનમાં 35થી 40 ક્વિન્ટલ શેરડી રોપવી પડતી હતી અને તેના માટે ખેડૂતે 10થી 12 હજાર રૂપિયાનું રોકાણ કરવું પડતું હતું. આને લીધે નાના ખેડૂતો શેરડી વાવી શકતા નહોતા. જોકે, રોશનલાલની નવી તરકીબથી 1 એકર જમીનમાં માત્ર 3થી 4 ક્વિન્ટલ શેરડીની કલમ બનાવીને સારો પાક મેળવી શકાતો હતો.